李廌
同仲宝风雨中过德麟留宿以夜未央为韵分得未
悲风送寒雨，遥夜俄总至。
草木虽战秋，渠能保柔脆。
杯盘照青灯，哦诗久无寐。
安能决云开，坐见参横未。
秋徂风雨多，欲作雪霜迓。
况乃地气偏，寒暑或相借。
温凉久未定，裘葛易无暇。
惭愧平原君，客至列盏斝。
日为文字饮，短昼继清夜。
嗟予寡世偶，痴甚已如霸。
有田未归耕，无策敢求射。
耽诗近知味，疑从果臝化。
敢友天下士，辙环之四方。
适愿得所向，偶如钟应霜。
交态久未定，市道良可伤。
君看江汉水，安流日泱泱。